La policia espanyola ha expulsat de Riazor dos afeccionats del Barça per un motiu polític. El pretext, cantar "llibertat presos polítics" i exhibir banderes estelades a la graderia de l'estadi gallec durant el partit entre el conjunt blaugrana i el Deportivo de la Corunya. En una conversa amb El Món, un dels afectats explica l'actuació policial sorpresiva, duta a terme durant el descans. "A la mitja part surto per anar al lavabo i m'agafa un policia per banda. Sense adonar-me m'empenyen contra la paret, de males maneres", relata Braian Queralt, soci del club i habitual en els desplaçaments.

Als mateixos lavabos de Riazor, Queralt ha estat identificat i expulsat. "Se te ha acabado el partido, m'han dit. M'han agafat el DNI i han estripat l'entrada, abans d'acompanyar-me fora del camp de molt males maneres", detalla, destacant la manca d'explicacions: "No m'han donat cap explicació, no la tenen, no tenen motiu."

3.000 euros per cridar "llibertat"

Braian Queralt explica, a més, que la policia espanyola "ha identificat quatre socis més i els ha denunciat pels crits de llibertat' i per l'exhibició d'estelades", imposant-los una multa de 3.000 euros a cadascun d'ells. "Suposo que la ràbia que ens tenen és tant immensa que van a per nosaltres", conclou.